Document ID: 32014R1392

DELEGIRANA UREDBA KOMISIJE (EU) št. 1392/2014
z dne 20. oktobra 2014
o načrtu za zavržke pri ribolovu nekaterih malih pelagičnih vrst v Sredozemskem morju
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (1) in zlasti člena 15(6) ter člena 18(1) in (3) Uredbe,
ob upoštevanju naslednjega:
(1)
Cilj Uredbe (EU) št. 1380/2013 je postopna odprava zavržkov za ves ribolov v Uniji z uvedbo obveznosti iztovarjanja za ulove vrst, za katere veljajo omejitve ulova.
(2)
V skladu s členom 15(6) Uredbe (EU) št. 1380/2013 se na Komisijo prenese pooblastilo, da z delegiranimi akti sprejme načrte za zavržke, ki trajajo največ tri leta, na podlagi skupnih priporočil, ki jih pripravijo države članice po posvetovanju z zadevnimi svetovalnimi sveti.
(3)
Upravljanje ribištva v Sredozemskem morju je v neposrednem interesu Grčije, Španije, Francije, Hrvaške, Italije, Malte in Slovenije. Navedene države so po posvetovanju s Svetovalnim svetom za Sredozemsko morje Komisiji predložile skupna priporočila (2). Pridobljen je bil znanstveni prispevek zadevnih znanstvenih organov. V skladu s členom 18(3) Uredbe (EU) št. 1380/2013 bi bilo treba v to uredbo vključiti le tiste ukrepe iz skupnih priporočil, ki so skladni s členom 15(6) navedene uredbe.
(4)
Glede Sredozemskega morja določa člen 15 Uredbe (EU) št. 1380/2013 obveznost iztovarjanja za celoten ulov vrst, za katere veljajo omejitve ulova, ter tudi za ulov vrst, za katere velja najmanjša velikost, kot je opredeljeno v Prilogi III k Uredbi (ES) št. 1967/2006 (3). V skladu s členom 15(1)(a) Uredbe (EU) št. 1380/2013 bi se morala obveznost iztovarjanja za ribolov malih pelagičnih vrst, ribolov velikih pelagičnih vrst in ribolov za industrijske namene uporabljati najpozneje od 1. januarja 2015.
(5)
V skladu s skupnim priporočilom bi moral načrt za zavržke od 1. januarja 2015 zajemati celoten ulov vrst, za katere velja najmanjša velikost, kot je opredeljeno v Prilogi III k Uredbi (ES) št. 1967/2006, ulovljenih pri ribolovu malih pelagičnih vrst s pelagičnimi vlečnimi mrežami in/ali z zapornimi plavaricami v Sredozemskem morju (tj. ribolov sardona, sardele, skuše in šura).
(6)
Da bi se izognili nesorazmernim stroškom ravnanja z neželenim ulovom, je v skladu s členom 15(5)(c)(ii) Uredbe (EU) št. 1380/2013 ustrezno določiti izjemo de minimis od obveznosti iztovarjanja v smislu odstotka celotnega letnega ulova vrst, za katere velja obveznost iztovarjanja za ribolov malih pelagičnih vrst. Skupna priporočila, ki so jih predložile zadevne države članice, govorijo v prid izjemi de minimis zaradi povečanih stroškov ravnanja z neželenim ulovom tako na krovu (razvrščanje in pakiranje, skladiščenje in shranjevanje) kot tudi na kopnem (prevoz in skladiščenje, shranjevanje, trženje in predelava ali uničenje kot poseben odpadek) v primerjavi z omejenim in včasih neobstoječim gospodarskim dobičkom, ki bi ga lahko prinesel navedeni neželeni ulov. Dokaze, ki so jih predložile države članice, je pregledal Znanstveni, tehnični in gospodarski odbor za ribištvo (STECF), ki je ugotovil, da skupna priporočila vsebujejo utemeljene dokaze v zvezi s povišanjem stroškov ravnanja z neželenim ulovom, ki so bili v nekaterih primerih podprti s kvalitativno oceno stroškov (4). Glede na navedeno in ker ni drugačnih znanstvenih informacij, je primerno določiti izjemo de minimis v skladu z odstotnimi ravnmi, predlaganimi v skupnih priporočilih, in na ravneh, ki ne presegajo ravni, ki so dovoljene na podlagi člena 15(1)(c) Uredbe (EU) št. 1380/2013.
(7)
Glede na skupna priporočila in ob upoštevanju časovnega okvira iz člena 15(1) Uredbe (EU) št. 1380/2013 bi se ta uredba morala uporabljati od 1. januarja 2015. V skladu s členom 15(6) navedene uredbe bi se morala uporabljati največ tri leta -
SPREJELA NASLEDNJO UREDBO:
Člen 1
Predmet urejanja
V tej uredbi so določene podrobnosti za izvajanje obveznosti iztovarjanja, kot je določeno v členu 15(1) Uredbe (EU) št. 1380/2013, od 1. januarja 2015 v Sredozemskem morju za celoten ulov vrst, za katere velja najmanjša velikost, v ribolovu malih pelagičnih vrst iz Priloge.
Člen 2
Opredelitev pojmov
V tej uredbi se uporabljajo naslednje opredelitve pojmov:
(a)
„najmanjša velikost“ pomeni najmanjšo velikost morskih organizmov, kot je določena v Prilogi III k Uredbi (ES) št. 1967/2006.
„Sredozemsko morje“ pomeni morske vode Sredozemlja vzhodno od črte 5° 36′ zahodne zemljepisne dolžine;
(b)
„geografsko podobmočje GFCM“ pomeni geografsko podobmočje Generalne komisije za ribištvo v Sredozemlju (GFCM), kot je opredeljeno v Prilogi I k Uredbi (EU) št. 1343/2011 Evropskega parlamenta in Sveta (5);
(c)
„zahodno Sredozemsko morje“ pomeni geografska podobmočja GFCM 1, 2, 5, 6, 7, 8, 9, 10, 11.1, 11.2 in 12;
(d)
„severno Jadransko morje“ pomeni geografsko podobmočje GFCM 17;
(e)
„južno Jadransko in Jonsko morje“ pomeni geografska podobmočja GFCM 18, 19 in 20;
(f)
„otok Malta in jug Sicilije“ pomeni geografski podobmočji GFCM 15 in 16;
(g)
„Egejsko morje in otok Kreta“ pomeni geografski podobmočji GFCM 22 in 23.
Člen 3
Izjema de minimis
Z odstopanjem od člena 15(1) Uredbe (EU) št. 1380/2013 se lahko zavržejo naslednje količine:
(a)
v zahodnem Sredozemskem morju do 5 % celotnega letnega ulova vrst, za katere velja najmanjša velikost, pri ribolovu malih pelagičnih vrst s pelagičnimi vlečnimi mrežami in/ali z zapornimi plavaricami, kot je določeno v točki 1 Priloge;
(b)
v severnem Jadranskem morju do 5 % celotnega letnega ulova vrst, za katere velja najmanjša velikost, pri ribolovu malih pelagičnih vrst s pelagičnimi vlečnimi mrežami in/ali z zapornimi plavaricami, kot je določeno v točki 2 Priloge;
(c)
v južnem Jadranskem in Jonskem morju:
(i)
do 3 % celotnega letnega ulova vrst, za katere velja najmanjša velikost, pri ribolovu malih pelagičnih vrst z zapornimi plavaricami in
(ii)
do 7 % v letih 2015 in 2016 ter do 6 % v letu 2017 celotnega letnega ulova vrst, za katere velja najmanjša velikost, pri ribolovu malih pelagičnih vrst s pelagičnimi vlečnimi mrežami, kot je določeno v točki 3 Priloge;
(d)
na otoku Malta in jugu Sicilije:
(i)
do 3 % celotnega letnega ulova vrst, za katere velja najmanjša velikost, pri ribolovu malih pelagičnih vrst z zapornimi plavaricami in
(ii)
do 7 % v letih 2015 in 2016 ter do 6 % v letu 2017 celotnega letnega ulova vrst, za katere velja najmanjša velikost, pri ribolovu malih pelagičnih vrst s pelagičnimi vlečnimi mrežami, kot je določeno v točki 4 Priloge;
(e)
v Egejskem morju in na otoku Kreta do 3 % celotnega letnega ulova vrst, za katere velja najmanjša velikost, pri ribolovu malih pelagičnih vrst z zapornimi plavaricami, kot je določeno v točki 5 Priloge.
Člen 4
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Uporablja se od 1. januarja 2015 do 31. decembra 2017.
Ta uredba je v celoti zavezujoča in se neposredno uporablja v državah članicah v skladu s Pogodbama.
V Bruslju, 20. oktobra 2014

Labels: 20
6